FI Euroopan unionin virallinen lehti CE 78/111

(2004/C 78 E/0113)

KIRJALLINEN KYSYMYS E-2422/03

esittäjä(t): Kathleen Van Brempt (PSE) komissiolle

(21. heinäkuuta 2003)

Aihe: LCD-näytöt autoissa

Tietokonenäytöt autojen kojelaudoilla ovat muotia Belgiassa ja Hollannissa. Varsinkin nuoret miehet asentavat autoihinsa hyvin mielellään tietokonepelejä tai tv-toimintoja sisältäviä LCD-näyttöjä. Kalliimmissa autoissa niitä käytetään kuljettajan luotsaamiseksi mahdollisimman sujuvasti määränpäähänsä, eikä tv-toimintoja voi käyttää ajon aikana. Autotarvikemyymälöissä asennettuihin malleihin ei kuitenkaan aina sisälly tällaista turvallisuustekijää. Hollannissa on turvallisuussyistä kielletty LCD-näytöt, joita kuljettaja voi katsella ajon aikana. Belgiassa ne ovat vielä sallittuja.

Onko komissio tietoinen LCD-näyttöjen lisääntyvästä viihdekäytöstä autoissa?

Mitä mieltä komissio on asiasta? Pitääkö se tällaista suuntausta vaarallisena?

Mihin toimiin komissio aikoo ryhtyä varmistaakseen LCD-näytöllä varustettujen autojen kuljettajien turvallisen ajokäyttäytymisen? Aikooko se kieltää tietokonepeli- ja tv-toimintoja sisältävien LCD-näyttöjen asentamisen autojen kojelaudoille?

Erkki Liikasen komission puolesta antama

yhteinen vastaus

kirjallisiin kysymyksiin E-2408/03 ja E-2422/03

(29. syyskuuta 2003)

Komissio on kiinnittänyt huomiota siihen, että yhä useammat kuljettajat käyttävät omaksi ajanvietteekseen ajon aikana LCD-näyttöjä, joiden alkuperäinen tarkoitus oli antaa kuljettajalle tietoja liikenteestä tai ajo-opastusta tai viihdyttää matkustajia. Koska tilanne voi johtaa vaaralliseen ajokäyttäytymiseen, Alankomaiden lainsäädännössä on kielletty kuljettajille tarkoitetut LCD-näyttölaitteet. Kirjallinen kysymys koskee sitä, aiotaanko asiaan puuttua yhteisön tasolla.

Ajoneuvoihin asennettavien telemaattisten laitteiden kehityksestä ja kuljettajan mahdollisuudesta käyttää niitä ajon aikana on tehty tutkimuksia yhteisön ohjelmissa vuodesta 1990 lähtien. Myös laitteiden käytön soveltuvuutta ajamisen yhteyteen on tutkittu eri näkökulmista, ja sitä ovat seuranneet useat komission pääosastot (energian ja liikenteen, yritystoiminnan, tutkimuksen sekä tietoyhteiskunnan pääosastot).

Komissio on tietoinen näiden uusien laitteiden käytön mahdollisista vaaroista, sillä niiden käyttö saattaa viedä kuljettajan huomion pois ajamisesta, ja on siksi antanut 21. joulukuuta 1999 suosituksen ”turvalliset ja tehokkaat ajoneuvoihin asennettavat tieto- ja viestintäjärjestelmät: käyttöliittymiä koskevat eurooppalaiset periaatteet” (1).

Komission suosituksessa puolletaan muun muassa seuraavia periaatteita:

— Periaate 4: Järjestelmä ei saa häiritä kuljettajaa tai tarjota hänelle visuaalista viihdykettä.

— Periaate 8: Ajoneuvon liikkuessa on sellaisen visuaalisen tiedon, joka todennäköisesti häiritsee kuljettajaa huomattavassa määrin eikä liity ajamiseen (esimerkiksi televisio- tai videokuva tai automaattisesti etenevä kuva tai teksti), oltava kytkettynä pois päältä tai kuljettajan näkymättömissä.

Suosituksen julkaisemisen jälkeen eurooppalaisten autonvalmistajien ja komission yhdessä käynnistämä eSafety-aloite on myös käynnistänyt uudelleen keskustelun, jonka tarkoituksena on aikaansaada opas hyvistä menettelytavoista ajoneuvoihin asennettavien laitteiden yhteydessä.

On syytä muistaa, että moottoriajoneuvojen valmistamiselle on saatava perustamissopimuksen 95 artiklaan perustuva yhteisön tyyppihyväksyntä ja että kaikista jäsenvaltioiden yksipuoliseen aloitteeseen perustuvista hankkeista on ilmoitettava komissiolle. Lisäksi on tutkittava jokaisen aloitehankkeen vaikutus kansainvälisellä tasolla, koska yhteisö on allekirjoittanut kansainvälisiä sopimuksia muun muassa Yhdistyneissä Kansakunnissa.

(1) Tiedoksi annettu numerolla C (1999) 4786 ja julkaistu EYVL L 19, 25.1.2000.